Komisijos direktyva 1999/61/EB
1999 m. birželio 18 d.
iš dalies keičianti Tarybos direktyvų 79/373/EEB ir 96/25/EB priedus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1979 m. balandžio 2 d. Tarybos direktyvą 79/373/dėl prekybos kombinuotaisiais pašarais [1] su paskutiniais pakeitimais, padarytais Komisijos direktyva 98/87/EB2 [2], ypač į jos 10 straipsnio e dalį,
atsižvelgdama į 1996 m. balandžio 29 d. Tarybos direktyvą 96/25/EB dėl pašarinių žaliavų apyvartos, iš dalies keičiančią Direktyvas 70/524/EEB, 74/63/EEB, 82/471/EEB ir 93/74/EEB bei panaikinančią Direktyvą 77/101/EEB [3] su pakeitimais, padarytais Komisijos direktyva 98/67/EB [4], ypač į jos 11 straipsnio b dalį,
(1) kadangi 1994 m. birželio 27 d. Komisijos sprendimu 94/381/EB dėl tam tikrų apsaugos priemonių, susijusių su galvijų spongiformine encefalopatija ir šėrimu žinduolių kilmės baltymais [5], su paskutiniais pakeitimais, padarytais Sprendimu 1999/129/EB [6], atrajojantiems gyvūnams uždrausta duoti iš žinduolių audinių gautų baltymų, bet tam tikri produktai atleidžiami nuo šio reikalavimo, nes manoma, kad jie nekelia pavojaus sveikatai;
(2) kadangi Sprendimas 1999/129/EB išplečia nuo reikalavimo atleistų produktų sąrašą ir nustato, kad tie produktai - tai tam tikromis sąlygomis pagaminti "iš gyvūnų kailių ir odų gauti mažesnio kaip 10000 daltonų molekulinio svorio hidrolizuoti baltymai";
(3) kadangi siekiant praktinių tikslų ir teisinio nuoseklumo Komisijos sprendimu 1999/420/EB [7] buvo atitinkamai iš dalies pakeistas Komisijos sprendimas 91/516 [8], nustatantis sąrašą sudedamųjų dalių, kurias draudžiama dėti į kombinuotuosius pašarus;
(4) kadangi Direktyvos 96/25/EB ir 79/373/EEB atitinkamai nustato pašarinių žaliavų ir kombinuotųjų pašarų ženklinimo etiketėmis taisykles; kadangi siekiant neleisti pašarų, kuriuose yra tam tikrų iš žinduolių audinių gautų baltymų, vartotojams dėl galiojančių pašarus reglamentuojančių ir veterinarijos taisyklių nežinojimo duoti tuos pašarus atrajojantiems gyvūnams, tose direktyvose nustatyta tam tikra tų pašarų ženklinimo etiketėmis tvarka, siekiant atkreipti dėmesį į draudimą duoti juos atrajojantiems gyvuliams, bei pateiktas nuo šio reikalavimo atleistų produktų sąrašas; kadangi dėl to reikia padaryti tam tikrų to sąrašo pakeitimų;
(5) kadangi šioje direktyvoje pateiktos priemonės atitinka Pašarų nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 79/373/EEB priedo A dalies 7.1 punkto antrosios pastraipos trečioji įtrauka pakeičiama taip:
"- mažesnio kaip 10000 daltonų molekulinio svorio hidrolizuoti baltymai:
i) gauti iš skerdykloje paskerstų gyvūnų kailių ir odų, Direktyvos 64/433/EEB I priedo VI skirsnyje nustatyta tvarka oficialiam veterinarijos gydytojui atlikus tų gyvūnų veterinarinį patikrinimą ante mortem ir pripažinus, kad tie gyvūnai tinkami skersti pagal tos direktyvos reikalavimus;
ir
ii) pagaminti taikant gamybos procesą, kurio metu buvo imtasi tam tikrų priemonių iki minimumo sumažinti kailių ir odų užteršimą, o ruošiant kailius ir odas jos buvo sūdomos, kalkinamos ir intensyviai skalaujamos, po to medžiaga 3 valandas buvo apdorojama didesniu kaip 11 ph esant 80 °C temperatūrai, tada 30 minučių termiškai apdorojama esant aukštesnei kaip 140 °C temperatūrai ir didesniam kaip 3,6 barų slėgiui, arba pagaminti naudojant lygiavertį procesą, kurį patvirtino Komisija, pasikonsultavusi su atitinkamu mokslo komitetu;
ir
iii) pateikti įmonės, taikančios savo patikrinimo programą (RVASVT);"
2 straipsnis
Direktyvos 96/25/EB priedo A dalies VIII skirsnio 1 punkto antrosios pastraipos trečioji įtrauka pakeičiama taip:
"- mažesnio kaip 10000 daltonų molekulinio svorio hidrolizuoti baltymai:
i) gauti iš skerdykloje paskerstų gyvūnų kailių ir odų, Direktyvos 64/433/EEB I priedo VI skirsnyje nustatyta tvarka oficialiam veterinarijos gydytojui atlikus tų gyvūnų veterinarinį patikrinimą ante mortem ir pripažinus, kad tie gyvūnai tinkami skersti pagal tos direktyvos reikalavimus;
ir
ii) pagaminti taikant gamybos procesą, kurio metu buvo imtasi tam tikrų priemonių iki minimumo sumažinti kailių ir odų užteršimą, o ruošiant kailius ir odas jos buvo sūdomos, kalkinamos ir intensyviai skalaujamos, po to medžiaga 3 valandas buvo apdorojama didesniu kaip 11 ph esant 80 °C temperatūrai, tada 30 minučių buvo laikoma esant aukštesnei kaip 140 °C temperatūrai ir didesniam kaip 3,6 bar slėgiui, arba pagaminti naudojant lygiavertį procesą, kurį patvirtino Komisija, pasikonsultavusi su atitinkamu moksliniu komitetu;
ir
iii) pateikti įmonės, taikančios savo patikrinimo programą (RVASVT);"
3 straipsnis
1. Valstybės narės priima įstatymus ir kitus teisės aktus, kurie, įsigalioję iki 1999 m. spalio 31 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias nuostatas, daro jose nuorodą į šią direktyvą, arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja trečią dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 1999 m. birželio 18 d.